วัดศรีเกิด (อำเภอเมืองเชียงใหม่)

วัดศรีเกิด เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลพระสิงห์ อำเภอเมืองเชียงใหม่ จังหวัดเชียงใหม่ วัดศรีเกิด เดิมอาจชื่อว่า วัดหลวงโพธิรุกขพิชชาราม เพราะปรากฏในศิลาจารึกคราวนำเอาพระเจ้าแข้งคมเข้ามาประดิษฐานในวิหาร วัดสร้างขึ้นเมื่อ พ.ศ. 2343 ในรัชสมัยพระเจ้ากาวิละ วิหารของวัดคงสร้างเมื่อ พ.ศ. 2352 เพื่อเป็นที่ประดิษฐานพระเจ้าแข้งคม แต่รูปแบบวิหารได้เปลี่ยนแปลงไปมากในปัจจุบัน อย่างไรก็ดี ในโคลงหริภุญชัย แต่งขึ้นประมาณ พ.ศ. 2025–2060 ปรากฏชื่อวัดศรีเกิด ในบทที่ 12 กรมศิลปากรประกาศขึ้นทะเบียนในราชกิจจานุเบกษา เล่มที่ 52 ตอนที่ 75 ลงวันที่ 8 มีนาคม 2478 พระเจ้าแข้งคมเป็นพระพุทธรูปที่พระเจ้าติโลกราชโปรดให้หล่อขึ้นที่วัดป่าตาลน้อยเมื่อ พ.ศ. 2027 โดยมีลักษณะเหมือนพระพุทธรูปศิลปะลพบุรี อิทธิพลจากศิลปะอยุธยาเข้ามาปะปนด้วย ขนาดหน้าตักกว้าง 94 นิ้ว (2.39 เมตร) สูง 112 นิ้ว (2.85 เมตร) พระพุทธรูปมีน้ำหนัก 33 แสน (1 แสนเท่ากับ 133.50 กิโลกรัม) พระเจ้ากาวิละโปรดให้อาราธนาจากวัดป่าตาลน้อยมาเป็นพระประธานในวัดศรีเกิด อ้างอิง